แซนดีไม่ป่วนหุ้นไทย
วอลุมบางนักลงทุนไร้ข่าวชี้นำ  โรงกลั่นในสหรัฐยังปลอดภัย
31 ต.ค. 2555

วอลุมบางนักลงทุนไร้ข่าวชี้นำ  โรงกลั่นในสหรัฐยังปลอดภัย
ปตท.ยัน “แซนดี” ไม่พ่นพิษราคาน้ำมัน ชี้ฟิลาเดลเฟียมีโรงกลั่นไม่กี่แห่ง หุ้นไทยก็ไม่ได้รับผลกระทบ
นายสุรงค์ บูลกุล ประธานเจ้าหน้าที่บริหารการเงิน บริษัท ปตท. (PTT) เปิดเผยว่า จากการได้รับรายงานจากเจ้าหน้าที่ พบว่าอิทธิพลของพายุเฮอริเคนแซนดีมีผลกระทบต่อราคาน้ำมันน้อยมาก เนื่องจากไม่ได้ทำให้ปริมาณการผลิตน้ำมันในตลาดหายไป เพราะพื้นที่ที่พายุเข้าเมืองฟิลาเดลเฟียมีโรงกลั่นน้อยมาก เมื่อเปรียบเทียบกับจำนวนโรงกลั่นทั้งหมดของสหรัฐอเมริกา
สำหรับราคาหุ้น PTT และบริษัท ปตท.สำรวจและผลิตปิโตรเลียม (PTTEP) ปรับตัวขึ้นแรงนั้นไม่น่าจะเกิดจากข่าวพายุแซนดี แต่มีผลทางจิตวิทยาสั้นๆ เพราะตลาดคาดว่าราคาน้ำมันจะปรับตัวขึ้นจากเหตุการณ์นี้
“หุ้น PTT และ PTTEP ปรับตัวขึ้นน่าจะเป็นเพราะที่ผ่านมาราคาหุ้นปรับตัวขึ้นน้อยกว่าตลาดค่อนข้างมาก ขณะที่ผลประกอบการในปีนี้ของทั้งกลุ่ม ปตท. ยังดีอยู่ ไม่มีอะไรน่ากังวล การเพิ่มทุนจดทะเบียนของ ปตท.สผ. ก็มีความชัดเจนขึ้นจนทำให้ความกังวลของนักลงทุนหายไป” นายสุรงค์ กล่าว




นางบุญพร บริบูรณ์ส่งศิลป์ ประธานเจ้าหน้าที่บริหาร สายงานลูกค้ารายย่อย บริษัทหลักทรัพย์ (บล.) เมย์แบงก์ กิมเอ็ง (ประเทศไทย) กล่าวว่า มูลค่าการซื้อขายตลาดหุ้นไทยวันที่ 30 ต.ค.ที่ผ่านมา ลดลงเหลือ 2.3 หมื่นล้านบาท ส่วนหนึ่งเป็นผลจากตลาดหุ้นสหรัฐปิดทำการ 2 วัน จากพายุเฮอริเคนแซนดี ทำให้นักลงทุนไม่มีข้อมูลอ้างอิงการลงทุน ซึ่งน่าจะเป็นผลกระทบเพียงช่วงสั้นๆ เท่านั้น และอีกส่วนหนึ่งการที่ดัชนีขึ้นมากว่า 14 จุด โดยที่ปัจจัยพื้นฐานไม่มีอะไรเปลี่ยนแปลงจากวันก่อน นักลงทุนไม่กล้าซื้อและระมัดระวังการลงทุน
“มูลค่าซื้อขายที่ลดลงมาเหลือ 2.3 หมื่นล้านบาท แค่ชั่วคราว เพราะตลาดต่างประเทศก็ซึมๆ ไม่มีข้อมูลอ้างอิงการลงทุนหลังจากที่ตลาดหุ้นสหรัฐปิด 2 วัน ส่วนดัชนีที่บวกขึ้นมากว่า 14 จุด เชื่อว่าเป็นการรีบาวด์ทางเทคนิค จากที่พักตัวสั้นๆ มา ซึ่งการรีบาวด์แรงทำให้นักลงทุนไม่กล้าซื้อ” นางบุญพร กล่าว
ด้านหุ้นพลังงานในกลุ่ม ปตท. ราคาและมูลค่าซื้อขายโดดเด่น หลายคนมองว่าเป็นผลจากพายุเฮอริเคน ทำให้แหล่งผลิตน้ำมันปิด ส่งผลต่อการผลิตและราคาน้ำมันที่จะปรับตัวขึ้น
น.ส.ณัฐรินทร์ ตาลทอง ประธานกรรมการบริหาร บล.กสิกรไทย กล่าวว่า ตลาดหุ้นสหรัฐปิดทำการชั่วคราว ไม่มีผลต่อตลาดหุ้นไทยแต่อย่างใด เนื่องจากเป็นคนละภาคส่วนกัน และไม่มีน้ำหนักพอที่จะทำให้ตลาดหุ้นไทยลดลงได้ หรือไม่มีน้ำหนักพอที่จะทำให้เม็ดเงินการลงทุนเปลี่ยนสัดส่วนการลงทุนในระยะเวลาสั้นเพียงไม่กี่วันนี้
นายสาห์รัฐ ชัฎสุวรรณ ผู้อำนวยการฝ่ายการตลาดและที่ปรึกษาการลงทุนธุรกิจกองทุนส่วนบุคคลและกองทุนรวม บริษัทหลักทรัพย์จัดการกองทุน ทิสโก้ กล่าวว่า พายุที่เกิดขึ้นไม่มีผลมากนักต่อตลาดหุ้นไทยในระยะสั้น ซึ่งการปิดตลาดหุ้นสหรัฐก็ตรงกับจังหวะที่ตลาดหุ้นไทยอยู่ในช่วงของการปรับฐาน
อย่างไรก็ตาม ยังคงต้องจับตาดูสถานการณ์ต่อไปว่าพายุทำให้เกิดความรุนแรงต่อเศรษฐกิจมากน้อยแค่ไหน
นายวิน อุดมรัชตวนิชย์ ประธานเจ้าหน้าที่บริหาร บริษัทหลักทรัพย์จัดการกองทุนรวม วรรณ กล่าวว่า ไม่มีผลต่อตลาดหุ้นไทย รวมทั้งตลาดหุ้นเอเชีย แม้ว่าปริมาณการซื้อขายในตลาดเอเชียจะลดลงไปเล็กน้อย เพราะนักลงทุนต่างชาติส่วนใหญ่จะซื้อขายหุ้นในภูมิภาคผ่านตลาดฮ่องกง และเป็นช่วงที่ตลาดหุ้นทั่วโลกอยู่ในจังหวะพักฐานพอดี
ด้านบริษัท ศูนย์วิจัยกสิกรไทย กล่าวว่า ราคาน้ำมันดิบทรงตัว ขณะที่โรงกลั่นน้ำมันสหรัฐในชายฝั่งตะวันออกปิดตัวลงจากอิทธิพลพายุแซนดี ส่วนค่าเงินบาทปิดที่ 30.70 บาทต่อเหรียญสหรัฐ และค่าเงินเอเชียฟื้นกลับมาแข็งค่าเล็กน้อย สอดคล้องกับการปรับตัวขึ้นของตลาดหุ้น m